Na temelju članka 11. stavka 2. Zakona o poticanju razvoja malog gospodarstva (“Narodne novine” broj 29/02, 63/07, 53/12 i 56/13, 121/16) i članka 30. Statuta Općine Kostrena (“Službene novine Primorsko-goranske županije” broj 24/09, 11/10 i 17/14, „Službene novine Općine Kostrena“ 09/17), Općinsko vijeće Općine Kostrena na sjednici . veljače 2018. godine, donijelo je

**PROGRAM POTICANJA PODUZETNIŠTVA OPĆINE KOSTRENA**

**ZA 2018. GODINU**

**I. OPĆI UVJETI**

Članak 1.

1. Programom poticanja razvoja poduzetništva Općina Kostrena za 2018. godinu (u daljnjem tekstu: Program) utvrđuju se opći uvjeti, mjere, kriteriji i postupak dodjele bespovratnih subvencija Općine Kostrena za poticanje razvoja poduzetništva, te obaveze korisnika subvencija.

Članak 2.

1. Općina Kostrena će u cilju poticanja razvoja poduzetništva subvencionirati slijedeće mjere i aktivnosti:
2. Inicijalne troškove pokretanja gospodarske aktivnosti poduzetnika početnika;
3. Nabavku opreme;
4. Novo zapošljavanje i samozapošljavanje;
5. Zapošljavanje mladih osoba do 30 godina starosti i invalidnih osoba na neodređeno vrijeme;
6. Kamate na poduzetničke kredite;
7. Razvoj djelatnosti na području Radne zone Šoići;
8. Troškove polaganja stručnih i majstorskih ispita, troškove prekvalifikacije i doškolovanja;
9. Troškove za ulaganje u standarde kvalitete;
10. Troškove pripreme i kandidiranje EU projekata.

Članak 3.

1. Korisnici subvencija iz članka 2. ovog Programa (u daljnjem tekstu: gospodarski subjekti) mogu biti obrti, trgovačka društva (mala i srednja) i gospodarski subjekti koji obavljaju djelatnosti slobodnih zanimanja, koji posluju i imaju registrirano sjedište na području Općine Kostrena. Gospodarski subjekt mora imati najmanje 1 zaposlenog na neodređeno vrijeme uključujući vlasnika/u.
2. Gospodarski subjekti kojima su u 2017. godini odobrene mjere iz Programa poticanja poduzetništva za 2017. godinu ne mogu koristiti istovrsne mjere u razdoblju od 12 mjeseci od datuma odobrenja mjere.
3. Gospodarski subjekti kojima su u odobrene mjere iz ovog Programa ne mogu koristiti iste mjere u razdoblju od 12 mjeseci od datuma odobrenja mjere.

Članak 4.

1. Za provedbu ovog Programa osigurana su sredstva u Proračunu Općine Kostrena za 2018. godinu u ukupnom iznosu od 150.000,00 kuna, stavke: 285 – Poticanje malog i srednjeg poduzetništva i 285.7 – Subvencioniranje kamata za poduzetničke kredite.

Članak 5.

1. Pravo na korištenje subvencija iz ovog Programa ne mogu ostvariti:
2. Gospodarski subjekti koji obavljaju neprofitnu djelatnost (udruge, zaklade itd.);
3. Gospodarski subjekti koji bilježe smanjivanje broja zaposlenih u odnosu na prethodnu godinu;
4. Gospodarski subjekti nad kojima je otvoren stečajni postupak ili postupak likvidacije;
5. Gospodarski subjekti koji imaju dospjeli dug s osnova poreza i doprinosa za mirovinsko i zdravstveno osiguranje;
6. Gospodarski subjekti koji imaju dospjeli dug prema Općini Kostrena;
7. Gospodarski subjekti koji imaju dospjeli dug na ime isplate plaće prema zaposlenicima;

Članak 6.

1. Subvencije koje su predmet ovog Programa dodjeljuju se za pokriće troškova nastalih u 2018. godini;
2. Ulaganje u kockarnice i igračnice, ulaganja u vrijednosnice i financiranje ekološki neprihvatljivih projekata, te ulaganja u ugostiteljsku djelatnost ne smatra se prihvatljivim troškom;
3. Nabava novih i polovih vozila, kao i polovne opreme ne smatra se prihvatljivim troškom.

**II. MJERE I KRITERIJI DODJELE SUBVENCIJA**

1. **Subvencioniranje inicijalnih troškova pokretanja gospodarske aktivnosti poduzetnika početnika**

Članak 7.

1. Općina Kostrena dodjeljuje nepovratne subvencije gospodarskim subjektima - početnicima koji prvi put otvaraju obrt, registriraju trgovačko društvo ili upisuju djelatnost slobodnih zanimanja u odgovarajući upisnik u 2018. godini, a koji posluju i imaju registrirano sjedište na području Općine Kostrena.
2. Subvencija se dodjeljuje za ishođenje dokumentacije potrebne za otvaranje obrta, registraciju trgovačkog društva, odnosno upisa slobodnog zanimanja u odgovarajući registar, u visini od 50% dokumentiranih troškova, a najviše 3.000,00 kuna po zahtjevu.
3. Gospodarskim subjektom početnikom smatra se gospodarski subjekt koji je prvi puta upisan u odgovarajući registar u razdoblju ne duljem od šest mjeseci do dana podnošenja prijave na Javni poziv.
4. **Subvencioniranje nabavke opreme**

Članak 8.

1. Pravo na subvenciju imaju gospodarski subjekti iz članka 3. Programa za sufinanciranje nabavke kapitalne opreme koja mora biti evidentirana kao oblik dugotrajne imovine društva.
2. Subvencija može iznositi do 50% prihvatljivih dokumentiranih troškova, a najviše 20.000,00 kuna.
3. **Subvencije za novo zapošljavanje i samozapošljavanje**

Članak 9.

1. Pravo na subvencije imaju gospodarski subjekti iz članka 3. ovog Programa koji samostalno i trajno obavljaju djelatnost s namjerom ostvarivanja prihoda, kao i fizičke osobe sa stalnim prebivalištem na području Općine Kostrena koje se samozapošljavaju u vlastitom obrtu, trgovačkom društvu ili slobodnom zanimanju.
2. Gospodarski subjekt može ostvariti subvenciju za novozaposlene osobe kroz povrat sredstava po osnovi uplaćenih obveznih doprinosa na i iz bruto plaće (u nastavku povrat obveznih doprinosa). Pravo na subvenciju može se ostvariti samo za zapošljavanje radnika koji su prijavljeni na Hrvatskom zavodu za zapošljavanje, Područna služba Rijeka (dalje u tekstu: HZZ Rijeka) minimalno 30 dana kao nezaposlene osobe. Iznimno, pravo na subvenciju ostvaruje se za zapošljavanje osoba kojima je to prvo zaposlenje u roku od 6 mjeseci od završetka redovnog školovanja, neovisno o prijavi u HZZ Rijeka~~.~~
3. Visina sredstava za povrat obveznih doprinosa utvrđuje se za period od 12 mjeseci trajanja Ugovora o radu:
4. 50% uplaćenih obveznih doprinosa za prvih 6 mjeseci trajanja ugovora o radu;
5. 75% uplaćenih obveznih doprinosa od 7. do 9. mjeseca trajanja ugovora o radu;
6. 100% uplaćenih obveznih doprinosa od 10. do 12. mjeseca trajanja ugovora o radu.
7. Neovisno o visini plaće koju gospodarski subjekt isplaćuje radniku maksimalan iznos bruto plaće koji se priznaje za obračun doprinosa iznosi 8.000,00 kuna. Najviši iznos subvencije za svaku novozaposlenu i samozaposlenu osobu iznosi 10.000,00 kuna i dodjeljuje se do iskorištenja raspoloživih sredstava.
8. Mjesečna subvencija za osobe zaposlene po ovoj mjeri isplatit će se po isteku svakog mjeseca rada osobe za koju se isplaćuje poticaj, u roku od 15 dana od podnesenog zahtjeva za isplatu. Uz svaki zahtjev za mjesečnom refundacijom sredstava gospodarski subjekt je dužan dostaviti dokaz o izvršenoj uplati obveznih doprinosa.
9. Gospodarski subjekt ima pravo zatražiti bespovratna sredstva za najviše 5 novozaposlenih osoba. Tražitelj subvencije mora dostaviti potvrdu HZZ Rijeka da ne ostvaruje subvenciju za zapošljavanje temeljem Mjera za poticanje zapošljavanje koje provodi HZZ.
10. Gospodarski subjekti koji su po prethodnim Programima Općine Kostrena već koristili subvenciju za zapošljavanje, ne mogu koristiti subvenciju za zapošljavanje iste osobe za koju su subvenciju već koristili.
11. U slučaju raskida ugovora o radu temeljem sporazuma, odnosno prije isteka 180 dana od dana zaposlenja, gospodarski subjekt je dužan izvršiti povrat dobivenih doprinosa, u roku kako je navedeno u članku 19. ovog Programa.
12. **Subvencije za zapošljavanje mladih do 30 godina starosti i invalidnih osoba na neodređeno vrijeme**

Članak 10.

1. Subvencija za zapošljavanje koju gospodarski subjekt može ostvariti za zapošljavanje osoba do 30 godina starosti i invalidnih osoba na neodređeno vrijeme odnosi se na povrat sredstava po osnovi uplaćenih obveznih doprinosa na i iz bruto plaće (u nastavku povrat obveznih doprinosa). Invalidne osobe koje se zapošljavaju putem ove mjere mogu biti starije od 30 godina.
2. Uvjet za dodjelu subvencije je sklapanje Ugovora o radu na neodređeno vrijeme. Trajanje olakšice je vremenski period od 12 mjeseci od dana zaposlenja, uz uvjet da novozaposlene osobe ne smiju imati prethodno sklopljen Ugovor o radu na neodređeno vrijeme s istim poslodavcem.
3. Povrat obveznih doprinosa utvrđuje se u iznosu od 100% za period od 12 mjeseci trajanja Ugovora o radu. Neovisno o visini plaće koju gospodarski subjekt isplaćuje radniku, maksimalan iznos bruto plaće koji se priznaje za obračun doprinosa iznosi 8.000,00 kuna.
4. Mjesečna subvencija za osobe zaposlene po ovoj mjeri isplatit će se po isteku svakog mjeseca rada osobe za koju se isplaćuje subvencija, u roku od 15 dana od podnesenog zahtjeva za isplatu. Uz svaki zahtjev za mjesečnom refundacijom sredstava gospodarski subjekt je dužan dostaviti dokaz o izvršenoj uplati obveznih doprinosa.
5. Gospodarski subjekti koji su po prethodnim Programima Općine Kostrena već koristili subvenciju za zapošljavanje, ne mogu koristiti subvenciju za zapošljavanje iste osobe za koju su subvenciju već koristili.
6. U slučaju raskida ugovora o radu temeljem sporazuma, odnosno prije isteka 180 dana od dana zaposlenja, gospodarski subjekt je dužan izvršiti povrat dobivenih doprinosa, u roku kako je navedeno u članku 19. ovog Programa.
7. **Subvencioniranje kamata na poduzetničke kredite**

Članak 11.

1. Ovom mjerom subvencionira se 50% iznosa kamate na poduzetničke kredite gospodarskim subjektima sukladno Ugovoru o poslovnoj suradnji između Općine Kostrena i Privredne Banke Zagreb. Pravo na subvencioniranje kamata na kredite ostvaruju gospodarski subjekti koji udovoljavaju slijedećim uvjetima:
2. imaju prijavljeno prebivalište odnosno sjedište na području Općine Kostrena;
3. koji su prethodnoj godini pozitivno poslovali;
4. imaju najmanje jednog zaposlenog na neodređeno vrijeme;
5. imaju podmirene obveze prema Općini Kostrena, Republici Hrvatskoj i zaposlenicima;
6. korisnici su investicijskog kredita kojeg ulažu na području Općine Kostrena i koji je utrošen na kupnju, izgradnju, uređenje ili proširenje gospodarskih objekata, nabavu opreme ili pojedinih dijelova opreme.
7. Najviši i najniži iznos kredita nije utvrđen i određuje ga Povjerenstvo i Banka prema kreditnoj sposobnosti poslovnog subjekta i kvaliteti projekta. Rok povrata kredita je do 10 godina, a rok iskoristivosti do 12 mjeseci. Uvjeti kredita i instrumenti osiguranja kredita sukladni su Odluci Privredne Banke Zagreb.
8. Ova mjera otvorena je do iskorištenja sredstava koja su osigurana u Proračunu Općine Kostrena za 2018. godinu.
9. **Subvencioniranje razvoja djelatnosti na području Radne zone Šoići**

Članak 12.

1. Gospodarski subjekti mogu ostvariti jednokratnu potporu za gradnju novih objekata ukoliko svojom djelatnosti doprinose gospodarskom rastu i razvoju na području Radne zone Šoići.
2. Jednokratna subvencija unutar radne zone Šoići dodjeljuje se u iznosu od 60.000,00 kuna za gradnju novih objekata u roku utvrđenom člankom 124. Zakona o gradnji ("NN" 1[53/13](https://www.zakon.hr/cms.htm?id=17765), [20/17](https://www.zakon.hr/cms.htm?id=17767)), a po ishođenom pravomoćnom aktu za uporabu.
3. **Subvencioniranje troškova polaganja stručnih i majstorskih ispita, troškova prekvalifikacije i doškolovanja**

Članak 13.

1. Općina dodjeljuje nepovratne subvencije za:
2. Polaganje majstorskih ispita ili ispita o stručnoj osposobljenosti, čije polaganje je propisano odredbama Zakona o obrtu („Narodne novine“ broj 143/13) pred komisijom Hrvatske obrtničke komore, za zanimanja propisana Pravilnikom o vezanim i povlaštenim obrtima i načinu izdavanja povlastica („Narodne novine“ broj 42/08), a obrt u obrtnom registru ima upisano sjedište u Općini Kostrena.
3. Za usavršavanja, prekvalifikaciju i doškolovanje u zanimanju – srednjoškolsko stručno usavršavanje, po verificiranim programima za sjecanje srednje stručne spreme za zaposlene osobe koje imaju prebivalište na području Općine Kostrena
4. Općina Kostrena subvencionirat će do 50% troškova školarine. Najveći iznos subvencije po ovoj mjeri iznosi 3.000,00 kuna po korisniku.
5. Korisnik koji želi ostvariti pravo na subvenciju troškova, dužan je prije pristupanja polaganju stručnog ili majstorskog ispita, usavršavanja ili početka prekvalifikacije i doškolovanja zatražiti prethodnu suglasnost na subvenciju.
6. Po završetku školovanja korisnik gospodarski subjekt je dužan donijeti potvrdu, odnosno svjedodžbu o završenom ispitu. U protivnom, dužan je u roku od 15 dana od isteka roka za završetak obrazovanja izvršiti povrat subvencije na žiro račun Općine Kostrena.
7. **Subvencioniranje troškova za ulaganje u standarde kvalitete**

Članak 14.

1. Općina Kostrena dodjeljuje nepovratne subvencije za troškove certificiranja sukladnosti vlastitih proizvoda prema hrvatskim i europskim normama i smjernicama i za troškove stjecanja prava uporabe znaka „Hrvatska kvaliteta“, „Izvorno hrvatsko“, ISO, HACCP, HALAL i drugih znakova kvalitete.
2. Najviši iznos potpore iznosi do 50% troškova, a najviše 5.000,00 kuna po korisniku i vrsti certifikata koji se prvi put uvodi. Prihvatljivim troškovima ne smatraju se troškovi produljenja certifikacije /recertifikacije.
3. **Subvencije za financiranje pripreme i kandidiranje EU projekata**

Članak 15.

1. Općina Kostrena dodjeljuje nepovratne subvencije za financiranje pripreme i kandidiranje EU projekata odnosno za sljedeće namjene: naknade za konzultante (izrada projektnih prijedloga i popunjavanje prijavnih obrazaca), izrada poslovnih planova, studije izvedivosti kao i ostale dokumentacije potrebne za kandidiranje na natječaj za korištenje sredstava iz fondova Europske unije i nacionalnih programa.
2. Uvjeti za dodjelu subvencija su: da će se investicija predviđena u projektu za koji se traži subvencija realizirati na području Općine Kostrena, da podnositelj ne koristi druge izvore subvencioniranja za istu namjenu, te da je projekt kandidiran u 2018. godini.
3. Subvencionirat će se 50% troškova pripreme i kandidiranja projektnih prijedloga, a maksimalno do iznosa od 7.000,00 kuna.

**III. POSTUPAK DODJELE SUBVENCIJA I POTREBNA DOKUMENTACIJA**

Članak 16.

1. Sredstva za provedbu mjera iz ovog Programa osiguravaju se u proračunu Općine Kostrena. Visinu sredstava koja se dodjeljuju pojedinom gospodarskom subjektu Odlukom utvrđuje Općinski načelnik (u nastavku teksta: Načelnik).
2. U svrhu provedbe mjera Programa Načelnik raspisuje Javni poziv, koji sadrži:
3. Predmet javnog poziva
4. Opće uvjete i kriterije za dodjelu subvencija
5. Popis potrebne dokumentacije
6. Naziv i adresu tijela kojem se podnose zahtjevi
7. Vrijeme trajanja javnog poziva
8. Javni poziv iz stavka 2. ovog članka otvoren je do 31. listopada 2018. godine, odnosno do iskorištenja sredstava.

Članak 17.

1. Sve administrativne poslove vezane uz provedbu ovog Programa obavlja Jedinstveni upravni odjel Općine Kostrena.
2. Jedinstveni upravni odjel nakon provjere dostavljene dokumentacije sastavlja prijedlog Odluke o dodjeli nepovratnih subvencija koji se upućuje Povjerenstvu za dodjelu nepovratnih subvencija. Po donošenju pozitivne odluke Povjerenstva prijedlog Odluke upućuje se Načelniku na donošenje. Odjel obavještava korisnika o iznosu odobrene subvencije, te daje nalog da se odobrena novčana sredstva doznače na žiro račun korisnika.

Članak 18.

1. Pored mjere subvencioniranja inicijalnih troškova pokretanja gospodarske aktivnosti poduzetnika početnika, gospodarskom subjektu mogu biti odobrene još najviše dvije mjere iz Programa.
2. Uz odobrenu bilo koju drugu mjeru gospodarski subjekt može koristiti još najviše jednu mjeru iz Programa.

**IV. KONTROLA I POVRAT SREDSTAVA**

Članak 19.

1. Korisnik subvencije je dužan omogućiti davatelju subvencije kontrolu namjenskog utroška dobivene subvencije. Ukoliko je korisnik subvencije priložio neistinitu dokumentaciju, odnosno ukoliko stvarno stanje ne odgovara stanju u zahtjevu ili priloženoj dokumentaciji, podnositelj zahtjeva dobivena sredstva za tu godinu mora vratiti u Proračun Općine Kostrena, te će biti isključen iz svih općinskih pnarednih 5 godina.
2. U svrhu provjere načina i utroška subvencioniranih sredstava Općina Kostrena može izvršiti neposrednu kontrolu kroz terenski posjet gospodarskom subjektu uz prethodnu najavu.
3. Gospodarski subjekt dužan je izvršiti povrat sredstava u slijedećim slučajevima:
4. ako je priložena dokumentacija neistinita, odnosno ukoliko stvarno stanje ne odgovara stanju u zahtjevu ili priloženoj dokumentaciji;
5. ako je utvrđeno nenamjensko trošenja sredstava dodijeljenih subvencija;
6. kod utvrđenih nepravilnosti u radu, neposredno povezanima sa dodijeljenom subvencijom, utvrđenih od strane nadležnih institucija;
7. ako do kraja poslovne godine gospodarski subjekt ne dostavi Izvješće o iskorištenim sredstvima subvencije
8. Povrat sredstava potrebno je izvršiti u roku od 15 dana od dana upućivanja zahtjeva od strane Općine Kostrena za povrat sredstava.
9. Za praćenje i kontrolu realiziranih subvencija Općinski Načelnik imenovat će Povjerenstvo za praćenje realizacije i namjenskog korištenja dodijeljenih subvencija.
10. Gospodarski subjekti su dužni do kraja poslovne godine na obrascu dostaviti završno Izvješće o iskorištenim sredstvima subvencije.

Članak 20.

1. Ovaj Program stupa na snagu osmog dana od dana objave u „Službenim novinama Općine Kostrena“.

**KLASA:**

**URBROJ:**

**Kostrena, \_\_\_\_\_\_\_\_\_\_ 2018. godine**

**OPĆINSKO VIJEĆE OPĆINE KOSTRENA**

 Predsjednik

 **Dražen Soldan**